**JOBBVERKSTED FOR FUNKSJONSHEMMEDE**

**Innledning**Norges Handikapforbund (NHF) har gleden av å informere om vårt nye jobbverksted, et av våre tilbud vi er stolte av å kunne vise frem. Vi håper at du tar deg tid til å lese dette, og at vedlagte informasjonssedler kan deles ut til fysisk funksjonshemmede som ønsker å delta i arbeidslivet! Du er selvsagt hjertelig velkommen til å kontakte oss for å få vite mer om jobbverkstedet.

**Hva er jobbverkstedet?**Jobbverkstedet er et tilbud til mennesker med fysisk funksjonsnedsettelse som ønsker å jobbe. Her får deltakerne en nyttig gjennomgang av hvilken hjelp man eventuelt kan få fra det offentlige når jobbutfordringer melder seg. Dette handler både om å få vite litt om enkelte rettigheter, samt at deltakerne blir klar over hvilke virkemidler som finnes eksempelvis i NAV-systemet.

Noe av fundamentet i NHF er selvsagt å legge til rette for at mennesker med likhet i diagnose og / eller livssituasjon får anledning til å utveksle erfaringer. På jobbverkstedet får deltakerne være med på et veiledningsopplegg i små samtalegrupper. Arbeidet her gir god anledning til ny forståelse, innsikt og kunnskap som kan brukes for å nå konkrete mål.

Våre jobbmentorer har selv en fysisk funksjonsnedsettelse og er i jobb. De har fått opplæring fra autorisert fagperson som gjør at aktiviteten i gruppene følger et nøye forberedt opplegg. Fagpersoner vil også bistå gruppene, dersom dette trengs under veis.

Ønsker og forhåpninger kan være kilde til å oppdage eller forsterke mange av våre resurser. Alle deltakerne blir ledet til å sette ord på ferdigheter og sterke sider som den enkelte kan ha bevissthet rundt når en jobb er målet.

**Tidligere jobbverksted**NHF gjennomførte det første jobbverkstedet i 2011. Gjennomgående har vi fått svært gode evalueringer både fra jobbmentorer og øvrige deltakere.

En jobbmentor ga følgende tilbakemelding: ”Flott at øvelsene ble testet ut på oss på forhånd, ga bedre innsikt enn bare å lese om saken. Øvelsene satte i gang tankeprosesser som jeg kjente skikkelig på kroppen!” En annen deltaker skrev: Gjennom gruppearbeidet føler jeg at jeg ble mer bevisst på hva jeg selv må jobbe med for å nå mitt mål.”

**Hvem kan ha nytte av jobbverkstedet?**Vi har laget et jobbverksted vi tror mange kan ha nytte av. Forutsetningen er at vedkommende har en fysisk funksjonsnedsettelse og vil delta i arbeidslivet. Det kan derfor både være aktuelt for personer som snart er ferdig med utdanning, har vært ute av arbeidslivet en stund eller opplever at nåværende jobb ”henger i en tynn tråd”.

Hoveddelen av jobbverkstedet gjennomføres i små samtalegrupper. Derfor er det viktig for oss at disse vil fungere godt for alle som er med. Vi vil gjennomføre en samtale med alle som ønsker å delta. Sammen vil vi finne ut om jobbverkstedet er et tilbud som egner seg nå.

**Informasjonssedler**Vedlagt dette informasjonsskrivet ligger noen små informasjonssedler som kan deles ut til personer i målgruppen som kan ha nytte av å delta på jobbverkstedet. Dersom jobbverkstedet fylles fort, vil vi høyst sannsynlig gjennomføre jobbverksted i 2013 med plass til enda flere enn årets jobbverksted gir rom for.

**Arbeid og likestilling**NHF er en uavhengig interesseorganisasjon som jobber for likestilling og full samfunnsmessig deltakelse for funksjonshemmede. Organisasjonens hovedmålgruppe er bevegelseshemmede.

Arbeid er et av hovedområdene NHF jobber innenfor, og hovedmålet vårt er: Personer med funksjonsnedsettelser skal ha reell adgang til arbeidsmarkedet og til jobber de er kvalifisert for. Funksjonsnedsettelse er ikke det samme som nedsatt arbeidsevne

Målet er at funksjonshemmede skal ha en mulighet til å delta i arbeidslivet på lik linje med andre. Som for alle, handler dette om å kunne tilby kompetanse, være selvstendig, ha sosiale egenskaper, være beslutningsdyktig og fleksibel mv.

**Faktaark om arbeid**Vedlagt følger et faktaark om arbeid som NHF har utarbeidet. Her kan du se oppdatert informasjon om viktige trekk rundt arbeidsdeltakelse. Ca 78.000 personer med nedsatt funksjonsevne ønsker å jobbe.

**Mer informasjon?**Dersom du ønsker mer informasjon om jobbverkstedet, ta kontakt med Norges Handikapforbund, tlf 24 10 24 00, eller e-post jobbverksted@nhf.no.

Med vennlig hilsen

Norges Handikapforbund

Kristin Berg

Prosjektleder/likemannskoordinator